b"\n_START_ARTICLE_\nDistricte de Ba\xc4\x8dka de l'Oest\n_START_SECTION_\nNom\n_START_PARAGRAPH_\nEn serbi el districte es coneix com a Zapadnoba\xc4\x8dki okrug o \xd0\x97\xd0\xb0\xd0\xbf\xd0\xb0\xd0\xb4\xd0\xbd\xd0\xbe\xd0\xb1\xd0\xb0\xd1\x87\xd0\xba\xd0\xb8 \xd0\xbe\xd0\xba\xd1\x80\xd1\x83\xd0\xb3, en croat com a Zapadnoba\xc4\x8dki okrug, en hongar\xc3\xa8s com a Nyugat-b\xc3\xa1cskai k\xc3\xb6rzet, en eslovac com a Z\xc3\xa1padnob\xc3\xa1\xc4\x8dsky okres, en roman\xc3\xa8s com a Districtul Bacica de Vest, i en rut\xc3\xa8 com a \xd0\x97\xd0\xb0\xd1\x85\xd0\xbe\xd0\xb4\xd0\xbd\xd0\xbe\xd0\xb1\xd0\xb0\xd1\x87\xd0\xba\xd0\xb8 \xd0\xbe\xd0\xba\xd1\x80\xd1\x83\xd1\x85.\n_START_SECTION_\nHist\xc3\xb2ria administrativa\n_START_PARAGRAPH_\nAl segle IX l'\xc3\xa0rea va ser governada pel duc b\xc3\xbalgaro-eslau Salan. Del segle XI al XVI, durant l'administraci\xc3\xb3 del Regne d'Hongria, el territori va estar dividit entre el Comtat de B\xc3\xa1cs-Bodrog i el Comtat de Csongr\xc3\xa1d. El 1526-1527,l'\xc3\xa0rea va ser administrada per un governador serbi independent, l'emperador Jovan Nenad, mentre que durant l'administraci\xc3\xb3 otomana (segles XVI-XVII) va formar part del Sanjak de Segedin. _NEWLINE_Durant l'administraci\xc3\xb3 dels Habsburg (segle XVIII), el territori es dividia en el Comtat de Batsc, el Comtat de Bodrog i la Frontera Militar. Els dos comtats es van unir en un sol comtat, el Comtat de Batsch-Bodrog al segle XVIII. Des de l'abolici\xc3\xb3 de la secci\xc3\xb3 de  Thei\xc3\x9f-Marosch de la Frontera Militar l'any 1751, part d'aquest territori es va incloure tamb\xc3\xa9 al comtat de Batsch-Bodrog. Cap al 1850, l'\xc3\xa0rea formava part majorit\xc3\xa0riament del districte de Sombor, tot i que algunes parts pertanyien al Districte de Novi Sad. Despr\xc3\xa9s de 1860, la zona es va tornar a incloure al comtat de Batsch-Bodrog. _NEWLINE_Durant l'administraci\xc3\xb3 del Regne dels Serbis, Croats i Eslovens (1918-1941) l'\xc3\xa0rea va formar part del comtat de Novi Sad (1918-1922), l'Oblast de Ba\xc4\x8dka (1922-1929), i la Banovina del Danubi (1929-1941). _NEWLINE_Durant l'ocupaci\xc3\xb3 germano-hongaresa (1941-1944), l'\xc3\xa0rea va ser inclosa al Comtat de B\xc3\xa1cs-Bodrog. Des de 1944, el territori va formar part de la Voivodina Aut\xc3\xb2noma Iugoslava. El districte actual va ser definit el 29 de gener de 1992."